Гури псэри зыхьэху гъатхэ
Налшык и Къэрал киноконцерт гъэлъэгъуапIэм усэ пшыхь гукъинэж иджыблагъэ щекIуэкIащ. «Горянка» газетым и редактор нэхъыщхьэ, усакIуэ, «Жан» республикэ зэгухьэныгъэм и унафэщI Къаныкъуэ Заринэ и «Адыгэ хьэблэ» тхылъыр абы утыку къыщрахьащ. Ар къыдигъэкIащ «Эльбрус» тхылъ тедзапIэм.
Къаныкъуэ Заринэ и усэхэм къоджэ.
ХьэIупэ ДжэбрэIил и псалъэ.
Еуаз Зубер шыкIэпшынэр егъэбзэрабзэ.
«ШыкIэпшынэ» ансамблым хэт пщащэ.
Хабзэ хъуауэ, гъэм и зэман зэблэкIыгъуэхэм деж къызэрагъэпэщ зэхыхьэхэм я зи чэзум цIыху куэд кърихьэлIат. Гъатхэм и теплъэгъуэхэмкIэ гъэщIэрэщIа сценэм гур хигъахъуэрт, псэр зыхуэныкъуэ усэм щIэдэIуным хуэпIащIэу. Къызэхуэсахэм я нэгум къищырт мы пшыхьым зэрыхуэзэшар. АтIэми, псом хуэмыдэжу гъэм щидахэгъуэ, дунейм щищIэрэщIэгъуэ, гурыщIэхэр къыщыуш гъатхэм теухуа усэ уедэIуэныр сыт и уасэт?
Пшыхьым кърихьэлIахэр.
«Адыгэ хьэблэ» тхылъым и тебзэр екIуу зыгъэщIэрэщIа сурэтыщI Аккизовэ Имарэрэ редактор Мыкъуэжь Анатолэрэ Заринэ фIыщIэ яхуищIа нэужь, къыхигъэщащ абы пэублэ псалъэр хуэзытха щIэныгъэлI, КъБР-м и цIыхубэ тхакIуэ Нало Заур ар къыдэкIауэ зэримылъэгъуар и жагъуэ зэрыхъур.
Къаныкъуэ Заринэ, ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэ КIэхумахуэ ФатIимэ, филолог Дзэгъащтэ Азэмэт сымэ «Адыгэ хьэблэ» сборникым ихуа усэхэм къеджащ. Абыхэм ущедаIуэкIэ аргуэру зэ умыгъэщIэгъуэн плъэкIыртэкъым ди бзэм и къулеигъэмрэ усэм гупсэхугъуэу къуитымрэ. Еуаз Зуберрэ ГъуазджэхэмкIэ Кавказ Ищхъэрэ институтым и «ШыкIэпшынэ» ансамблым хэтхэмрэ макъамэ Iэмэпсымэхэр ягъэбзэрэбзащ, Беслъэней Ренатэ игъэзэщIащ Къаныкъуэ Заринэрэ Увыж Анзоррэ къэфакIуэ цIэрыIуэ Шэру Соня теухуауэ зэдатха уэрэдыр.
композитор, усакIуэ ХьэIупэ ДжэбрэIил, КъБР-м и Профсоюзхэм я федерацэм и лIыкIуэ Жэмыхъуэ Мадинэ, къыдеджахэмрэ и ныбжьэгъухэмрэ авторым къехъуэхъуащ и усэ тхылъыр махуэ хуэхъуну, дяпэкIи ехъулIэныгъэщIэхэр иIэну.
Заринэ и Iыхьлы Къаныкъуэ Розэ зэIущIэм кърихьэлIахэм фIыщIэ яхуищIащ, и шыпхъур зэрагъэлъэпIам папщIэ.
И тхылъым «Адыгэ хьэблэ» щIыфIищам, лъэпкъ усыгъэм и къэкIуэнум, абы узыгъэгуфIэу хэлъхэм, цIыхум и хьэл нэхъыфIу къилъытэм, нэгъуэщIхэми ятеухуауэ къызэхуэсахэр зыщIэупщIахэм Заринэ жэуап яритащ.
ЗэIущIэр къызэзыгъэпэщахэмрэ езыгъэкIуэкIахэм- рэ ядэIэпыкъуащ адыгэ Iуэхухэр дэкIыным сыт щыгъуи сэбэп хуэхъу Шыбзыхъуэ Астемыррэ Уэртэн Юлиерэ. НыбжьыщIитIым адыгэ фащэ екIур къащыпсу мыпхуэдэ зэхыхьэ гуапэхэм екIуалIэу зылъагъухэр абы ирогушхуэ.
Усэмрэ шыкIэпшынэмрэ щызэщIэжьыуэ пшыхь гукъинэжым хэтахэр зэбгрыкIыжащ зэIущIэр езыгъэкIуэкIа Гумэ Маринэ къызэригъэгугъа гъэмахуэ пшыхьыр зэхуапIалъэу.
ТЕКIУЖЬ Заретэ.
